Document ID: 32012R0070
Publication Date: 2012-01-18

Title and Content:
UREDBA (EU) št. 70/2012 EVROPSKEGA PARLAMENTA IN SVETA
z dne 18. januarja 2012
o statističnih poročilih v zvezi s cestnim prevozom blaga
(prenovitev)
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije, zlasti člena 338(1) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
v skladu z rednim zakonodajnim postopkom (1),
ob upoštevanju naslednjega:
(1)
Uredba Sveta (ES) št. 1172/98 z dne 25. maja 1998 o statističnih poročilih v zvezi s cestnim prevozom blaga (2) je bila večkrat bistveno spremenjena. Zaradi jasnosti in ob upoštevanju nadaljnjih sprememb bi bilo treba navedeno uredbo prenoviti.
(2)
Komisija bi morala imeti za izvajanje svojih nalog v okviru skupne prometne politike na razpolago primerljive, zanesljive, časovno usklajene, redne in izčrpne statistične podatke o obsegu in razvoju prevoza blaga po cesti s prevoznimi sredstvi, registriranimi v Uniji, in o stopnji izkoriščenosti vozil, ki opravljajo prevoz.
(3)
Potrebno je zbrati izčrpne regionalne statistične podatke tako v zvezi s prevozom blaga, kot v zvezi z opravljenimi vožnjami z vozilom.
(4)
Zato je primerno, da se zagotovi regionalni opis porekla in namembnosti prevoza znotraj Unije na enaki podlagi kot za notranji prevoz in da se zagotovi povezava med prevozom blaga in opravljeno vožnjo z vozilom z merjenjem stopnje izkoriščenosti vozil, s katerimi se omenjeni prevoz opravi.
(5)
V skladu z načelom subsidiarnosti se je možno učinkovito lotiti oblikovanja skupnih statističnih standardov, ki omogočajo pripravo usklajenih informacij, samo na ravni Unije, medtem ko se bodo v vsaki državi članici podatki zbirali pod vodstvom organov in institucij, ki so zadolžene za zbiranje uradnih statističnih podatkov.
(6)
Uredba (ES) št. 223/2009 Evropskega parlamenta in Sveta z dne 11. marca 2009 o evropski statistiki (3) zagotavlja referenčni okvir za določbe, predpisane s to uredbo, zlasti tiste glede dostopa do administrativnih podatkov, stroškovne učinkovitosti razpoložljivih virov in statistične zaupnosti.
(7)
Sporočanje individualnih podatkov, ko so omenjeni podatki prikazani kot anonimni, je potrebno, da se lahko oceni celotna natančnost podatkov.
(8)
Pomembno je, da se zagotovi ustrezno izkazovanje statističnih informacij.
(9)
Glede na poseben zemljepisni položaj Malte, njene kratke razdalje v cestnem prevozu, omejeno cestno omrežje in nesorazmerno breme, ki bi ga zbiranje tovrstnih podatkov povzročilo malteškim organom, bi bilo treba Malti odobriti izjemo.
(10)
Da bi upoštevali gospodarski in tehnični razvoj, je treba Komisiji podeliti pooblastila za sprejetje delegiranih aktov v skladu s členom 290 Pogodbe, zaradi posodobitve dela 1 Priloge I, razen za spremembe neobvezne narave zahtevanih informacij in prilagoditev prilog II do VII. Zlasti je pomembno, da Komisija pri svojem pripravljalnem delu opravi ustrezna posvetovanja, vključno na ravni strokovnjakov. Komisija bi morala pri pripravi in oblikovanju delegiranih aktov zagotoviti, da so ustrezni dokumenti predloženi Evropskemu parlamentu in Svetu istočasno, pravočasno in na ustrezen način.
(11)
Da bi se zagotovili enotni pogoji za izvajanje te uredbe, bi bilo treba Komisiji podeliti izvedbena pooblastila. Komisija bi morala ta pooblastila izvajati v skladu z določbami Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (4) -
SPREJELA NASLEDNJO UREDBO:
Člen 1
Vsebina in področje uporabe
1. Vsaka država članica pripravi statistične podatke za Unijo o cestnem prevozu blaga z vozili za cestni prevoz blaga, ki so registrirana v tej državi članici, in o vožnjah, ki jih taka vozila opravijo.
2. Ta uredba se ne uporablja za prevoz blaga po cesti z:
(a)
vozili za cestni prevoz blaga, katerih dovoljena masa ali velikost presega običajno dovoljene mejne vrednosti v zadevni državi članici;
(b)
kmetijskimi, vojaškimi vozili in vozili, ki pripadajo osrednjim ali lokalnim javnim oblastem, z izjemo vozil za cestni prevoz blaga, ki spadajo k javnim podjetjem, zlasti železniškim.
Vsaka država članica lahko izključi iz področja uporabe te uredbe vozila za cestni prevoz blaga, katerih nosilnost ali skupna dovoljena masa je nižja od določene mejne vrednosti. Ta mejna vrednost ne sme presegati nosilnosti 3,5 ton ali največje skupne dovoljene mase 6 ton v primeru posameznih motornih vozil.
3. Ta uredba se ne uporablja za Malto vse dokler število na Malti registriranih vozil za cestni prevoz blaga, namenjenih za opravljanje mednarodnega cestnega prevoza blaga, ne presega 400 vozil. V ta namen Malta vsako leto Eurostatu najkasneje do konca marca predloži podatke iz prejšnjega leta o številu vozil za cestni prevoz blaga, namenjenih za opravljanje mednarodnega cestnega prevoza blaga.
Člen 2
Opredelitve
Za namene te uredbe se uporabljajo naslednje opredelitve:
(a)
„cestni prevoz blaga“ pomeni ves cestni prevoz blaga, opravljen z vozili za cestni prevoz blaga;
(b)
„vozilo za cestni prevoz“ pomeni cestno vozilo na lastni pogon, ki se običajno uporablja za prevoz oseb ali blaga po cesti, ali za vleko vozil za prevoz oseb ali blaga po cesti;
(c)
„cestno vozilo za prevoz blaga“ pomeni cestno vozilo, ki je izključno in primarno konstruirano za prevoz blaga (tovornjak, priklopnik, pol-priklopnik);
(d)
„vozilo za cestni prevoz blaga“ pomeni vsako posamezno vozilo za cestni prevoz ali kombinacijo cestnih vozil, kot je cestni vlak ali povezano vozilo, konstruirano za prevoz blaga;
(e)
„tovornjak“ pomeni togo cestno vozilo, ki je izključno ali primarno konstruirano za prevoz blaga;
(f)
„cestno vlečno vozilo“ pomeni vozilo za cestni prevoz, konstruirano izključno ali primarno za vleko drugih vozil, ki nimajo lastnega pogona (v glavnem pol-priklopniki);
(g)
„priklopnik“ pomeni cestno vozilo za prevažanje blaga, konstruirano tako, da ga vleče vozilo za cestni prevoz blaga;
(h)
„pol-priklopnik“ pomeni cestno vozilo za prevažanje blaga brez prednje osi, konstruirano tako, da se del vozila in znaten del mase naloženega blaga opira na cestno vlečno vozilo;
(i)
„povezano vozilo“ pomeni cestno vlečno vozilo, povezano s pol-priklopnikom;
(j)
„cestni vlak“ pomeni vozilo za cestni prevoz blaga, povezano s priklopnikom ali povezano vozilo, na katerega je pritrjen dodatni priklopnik;
(k)
„registrirano“ pomeni stanje vpisa v register vozil za cestni prevoz, ki ga vzdržuje uradni organ v državi članici, ne glede na to, ali registracijo spremlja izdaja registrske tablice ali ne.
V primeru prevoza s pomočjo kombinacije vozil za cestni prevoz, namreč s cestnim vlakom ali povezanim vozilom, kot sta vozilo za prevoz z lastnim pogonom in priklopnik ali pol-priklopnik registrirana v različnih državah, se za celotno vozilo šteje, da je registrirano v državi, kjer je registrirano vozilo za prevoz z lastnim pogonom;
(l)
„nosilnost“ pomeni največjo dovoljeno maso naloženega blaga, ki jo določi pristojni organ države, kjer je vozilo registrirano.
Ko je vozilo za cestni prevoz blaga cestni vlak, sestavljen iz tovornjaka in priklopnika, je nosilnost cestnega vlaka enaka vsoti nosilnosti tovornjaka in pol-priklopnika;
(m)
„največja dovoljena masa“ pomeni skupno maso vozila (ali kombinacije vozil) v mirovanju in pripravljenosti za na cesto ter dovoljena masa blaga, ki jo določi pristojni organ države, v kateri je vozilo registrirano;
(n)
„Eurostat“ pomeni službo Komisije, ki je odgovorna za izvedbo nalog, ki so obvezne za Komisijo na področju priprave statističnih podatkov Unije.
Člen 3
Zbiranje podatkov
1. Države članice pripravijo statistične podatke glede naslednjih področij:
(a)
vozila;
(b)
vožnje;
(c)
blago.
2. Statistične spremenljivke pri vsakem področju, njihova opredelitev ter ravni v okviru klasifikacije, uporabljene za njihovo razčlenitev, so določene v Prilogah I do VII.
3. Pri določanju metode, ki naj bi se uporabila za pripravo statističnih podatkov, se države članice vzdržijo izvajanja vsakršnih formalnosti na mejah med državami članicami.
4. Na Komisijo se prenese pooblastilo, da po potrebi sprejme delegirane akte v skladu s členom 8 v zvezi s posodobitvijo dela 1 Priloge I, zgolj zato, da se upošteva gospodarski in tehnični razvoj, razen za spremembe neobvezne narave zahtevanih informacij.
Na Komisijo se prenese tudi pooblastilo, da v skladu s členom 8 po potrebi sprejme delegirane akte zaradi prilagoditve prilog II do VII gospodarskemu in tehničnemu razvoju.
Komisija pri izvajanju svojih pooblastil v skladu s tem odstavkom zagotovi, da se z nobenim sprejetim delegiranim aktom državam članicam in poročevalcem ne naložijo precejšnja dodatna upravna bremena.
Člen 4
Natančnost statističnih rezultatov
Države članice zagotovijo, da se metode zbiranja in obdelave statističnih podatkov pripravijo zato, da se zagotovi, da so v skladu s to uredbo posredovani statistični rezultati dovolj natančni, da Komisiji zagotovijo primerljive, zanesljive, usklajene, redne in celovite statistične podatke, ob tem pa upoštevajo strukturne lastnosti cestnega prevoza v državah članicah.
Za namene prvega odstavka Komisija z izvedbenimi akti sprejme podrobne tehnične predpise glede natančnosti zahtevanih statističnih podatkov. Ti izvedbeni akti se sprejmejo v skladu s postopkom pregleda iz člena 9(2).
Člen 5
Posredovanje statističnih rezultatov Eurostatu
1. Vsako četrtletje države članice posredujejo Eurostatu ustrezno preverjene individualne podatke, ki ustrezajo spremenljivkam, določenim v členu 3 in naštetim v Prilogi I, brez navajanja imena, naslova ali registrske številke.
Če je to potrebno, se posredujejo statistični podatki za prejšnja četrtletja, za katera so bili posredovani začasni podatki.
2. Komisija z izvedbenimi akti določi podrobnosti posredovanja podatkov iz odstavka 1, po potrebi vključno z morebitnimi statističnimi preglednicami, ki temeljijo na teh podatkih. Ti izvedbeni akti se sprejmejo v skladu s postopkom pregleda iz člena 9(2).
3. Posredovanje podatkov iz odstavka 1 se opravi v petih mesecih od zaključka vsakega četrtletnega obdobja opazovanja.
Prvo posredovanje podatkov zajema prvo četrtletje leta 1999.
Člen 6
Izkazovanje statističnih rezultatov
Statistični rezultati o cestnem prevozu blaga se izkazujejo najpozneje v 12 mesecih po izteku obdobja, na katerega se nanašajo.
Komisija z izvedbenimi akti sprejme določbe o izkazovanju statističnih podatkov v zvezi s cestnim prevozom blaga, vključno s strukturo in vsebino podatkov, ki naj se izkazujejo. Ti izvedbeni akti se sprejmejo v skladu s postopkom pregleda iz člena 9(2).
Člen 7
Poročila
1. Države članice posredujejo Eurostatu, na določen datum ali pred datumom, ko je treba posredovati četrtletne informacije, poročilo o metodah, uporabljenih pri pripravi statističnih podatkov.
Države članice Eurostatu posredujejo tudi podrobnosti o vseh pomembnih spremembah v uporabljenih metodah za zbiranje statističnih podatkov.
2. Države članice Eurostatu vsako leto zagotovijo informacije o velikostih vzorcev, o stopnji neodzivnosti in, v obliki standardne napake ali intervalov zaupnosti, o zanesljivosti glavnih statističnih rezultatov.
3. Komisija do 31. decembra 2014 in nato vsaka tri leta Evropskemu parlamentu in Svetu predloži poročilo o izvajanju te uredbe. V tem poročilu oceni zlasti kakovost posredovanih statističnih podatkov, metode zbiranja podatkov, pa tudi upravno obremenitev držav članic in poročevalcev. Poročilu se ob upoštevanju ugotovitev sorodnih projektov, zlasti glede emisij v cestnem prevozu blaga, ki onesnažujejo, po potrebi priložijo predlogi za spremembo seznama spremenljivk.
Člen 8
Izvajanje pooblastila
1. Pooblastilo za sprejemanje delegiranih aktov se prenese na Komisijo pod pogoji, določenimi v tem členu.
2. Pooblastilo za sprejemanje delegiranih aktov iz člena 3(4) se prenese na Komisijo za obdobje petih let od 23. februarja 2012. Komisija pripravi poročilo o prenosu pooblastila najpozneje devet mesecev pred koncem petletnega obdobja. Prenos pooblastila se samodejno podaljšuje za enako dolga obdobja, razen če Evropski parlament ali Svet najpozneje tri mesece pred iztekom določenega obdobja podaljšanju nasprotuje.
3. Pooblastilo iz člena 3(4) lahko kadar koli prekliče Evropski parlament ali Svet. Z odločitvijo o preklicu preneha veljati prenos pooblastila, naveden v tej odločitvi. Odločitev o preklicu začne veljati dan po njeni objavi v Uradnem listu Evropske unije ali na poznejši datum, ki je v njem naveden. Preklic ne vpliva na veljavnost že veljavnih delegiranih aktov.
4. Takoj ko Komisija sprejme delegirani akt, o tem istočasno uradno obvesti Evropski parlament in Svet.
5. Delegirani akt, sprejet v skladu s členom 3(4), začne veljati le, če niti Evropski parlament niti Svet ne nasprotuje v roku dveh mesecev od uradnega sporočila o aktu Evropskemu parlamentu in Svetu, ali če pred iztekom tega roka tako Evropski parlament kot Svet obvestita Komisijo, da ne nameravata nasprotovati. Na pobudo Evropskega parlamenta ali Sveta se ta rok podaljša za dva meseca.
Člen 9
Postopek v odboru
1. Komisiji pomaga Odbor za evropski statistični sistem, ustanovljen z Uredbo (ES) št. 223/2009. Navedeni odbor je odbor v smislu Uredbe (EU) št. 182/2011.
2. Pri sklicevanju na ta odstavek se uporablja člen 5 Uredbe (EU) št. 182/2011.
Člen 10
Razveljavitev
Uredba (ES) št. 1172/98 se razveljavi.
Sklicevanja na razveljavljeno uredbo se razumejo kot sklicevanja na to uredbo v skladu s primerjalno tabelo iz Priloge IX.
Člen 11
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 18. januarja 2012

Classification:
Level 1 Topics: 100150
100154
100144
100146
Level 2 Topics: 100237
100239
100174
100190
100223
100238
Level 3 Topics: 5769
2181
2015
5640
2494
4539
4488
4256
All Topics: 1895
2198
3090
4258
4509
4533
5334
5589
5908
6030